Kyk: Van Gogh se ‘Sonneblomme’ in sopAktiviste gooi tamatiesop oor Van Gogh se ikoniese skildery. (Foto: Twitter/ DarkWeb Harber) Omgewingsaktiviste het Vrydag tamatiesop oor Vincent van Gogh se ikoniese Sonneblomme-skildery in die Nasionale Galery in Londen uitgegooi. Londen se metropolisie sê hulle het twee betogers van die organisasie Just Oil in hegtenis geneem, vir die strafregtelike aanrig van skade en ernstige oortreding. ŉ Video wat op sosiale media die ronde doen, wys hoe twee mense met T-hemde waarop staan “Just Stop Oil”, blikkies sop oor die skildery uitgooi. Hulle gooi dan elk ŉ klein buisie gom in een van hul handpalms uit en plak hulself teen die muur vas, terwyl sop van die skildery op hul koppe drup. Een van die betogers sê dan luidkeels: “Is jy meer besorg oor die beskerming van ŉ skildery as wat jy oor die beskerming van die planeet en mense is? Wat is meer werd, kuns of lewe? Brandstof is onbekostigbaar vir miljoene koue, honger families. Hulle kan nie eens bekostig om ŉ blikkie sop warm te maak nie.” ???? JUST STOP OIL SUPPORTERS CHOOSE LIFE OVER ART ???? ???? Human creativity and brilliance is on show in this gallery, yet our heritage is being destroyed by our Government’s failure to act on the climate and cost of living crisis.#VanGogh #FreeLouis #FreeJosh #CivilResistance pic.twitter.com/gXXGLsi0ej — Just Stop Oil ⚖️???????? (@JustStop_Oil) October 14, 2022 Just Stop Oil het in ŉ verklaring bevestig dat twee van sy aktiviste omtrent 11:00 Heinz-tamatiesop oor ŉ skildery uitgegooi het, om aan te dring dat die Britse regering alle nuwe gas- en olieprojekte stopsit. “Hoekom beskerm ons hierdie skilderye as ons nie die lewe van miljoene mense beskerm wat sal omkom weens klimaatsverandering en maatskaplike verval nie?” Die skildery is in 1888 deur die beroemde kunstenaar geskilder en is na raming $84,2 miljoen (omtrent R1,5 miljard) werd. Die museum het in ŉ verklaring gesê daar is geringe skade aan die raam, maar die skildery self is nie tydens die voorval beskadig nie. “Alle besoekers is uit die kamer begelei en die polisie is ontbied.” Bronne: AFP, The Guardian, NL Times